ལྕགས་མོ་ལུག་༡༨༧༡ལོར་མཁན་རིན་པོ་ཆེས་ལྷ་རམས་པའི་བཀའ་བསྒྱུར་གནང་བས་ལེགས་སྐྱེས་ཀྱང་ཕུལ། དཔེ་ཐུབ་ཁམས་ཚན་དུ་པཎ་ཆེན་གྱི་བཞུགས་ཁྲིར་གྲགས་པ་དེར་དམ་བཅའ་དང་པོ་མཛད། རིམ་གྱིས་ཁམས་ཚན་ཉི་ཤུ་རྩ་གཅིག་ལ་དམ་བཅའ་མ་ཆད་པར་བཞག་ཅིང་ཕལ་ཆེར་མཚན་འཁྱོངས་ཤ་སྟག་གནང༌། ཁམས་ཚན་སོ་སོའི་སྤྲུལ་པའི་སྐུ་དང༌། དགེ་བའི་བཤེས་གཉེན་ཆེན་པོ་ལུང་དང་རིགས་པའི་གཏེར་མཛོད་དུ་གྱུར་པ་དུ་མས་རང་ལ་བློ་གྲོས་ཀྱི་རྩལ་ཅི་ཡོད་སྤུངས་པའི་རིགས་ལམ་ཞིབ་མོས་བགྲོ་གླེང་བྱས་ཀྱང་དམ་པ་འདིའི་མཁྱེན་རབ་ཀྱི་དཔལ་ལ་སུས་ཀྱང་འགྲན་མ་ནུས་པར་གཞུང་དོན་སོ་སོའི་དཀའ་གནད་མཐའ་དག་ལ་ཐོགས་མེད་དུ་ལན་མཛད་པས། བློ་གསལ་གཟུར་གནས་རྣམས་ཀྱིས་དོན་མཐུན་བསྔགས་བརྗོད་ཀྱི་མེ་ཏོག་ཅི་ཡང་འཐོར། རྒྱལ་བ་ཁམས་ཚན་དུ་དམ་བཅའ་རྗེས་མ་མཛད་ཅིང་ཐུབ་བསྟན་སྤྱི་དང་ཁྱད་པར་རྒྱལ་བ་གཉིས་པའི་རིང་ལུགས་དར་རྒྱས་སུ་འགྱུར་བའི་མཚམས་སྦྱོར་རྣམ་པར་དག་པ་གནང༌།